ARTICOLUL 33

(1) Începând cu data aderării, licitaţiile, atribuirile de contracte, executarea contractelor şi plăţile pentru asistenţa de preaderare în cadrul programului Phare [13], al programului de cooperare transfrontalieră în cadrul programului Phare [14], precum şi al fondurilor de preaderare pentru Cipru şi Malta [15] sunt gestionate de organismele de implementare din noile state membre.

Prin decizia Comisiei în acest sens, se va deroga de la controlul preventiv efectuat de Comisie asupra licitaţiilor şi atribuirilor de contracte, în urma unei evaluări pozitive a Sistemului de implementare descentralizat extins (EDIS) în conformitate cu criteriile şi condiţiile prevăzute în anexa la Regulamentul (CE) nr. 1266/1999 al Consiliului privind coordonarea asistenţei acordate statelor candidate în cadrul strategiei de preaderare şi de modificare a Regulamentului (CEE) nr. 3906/89 [16].

Dacă această decizie a Comisiei de derogare de la controlul preventiv nu a fost adoptată înainte de data aderării, nici un contract semnat între data aderării şi data la care Comisia adoptă decizia nu poate beneficia de asistenţa de preaderare.

Totuşi, cu titlu excepţional, dacă decizia Comisiei de derogare de la controlul preventiv este amânată după data aderării din motive care nu sunt imputabile autorităţilor unui nou stat membru, Comisia poate accepta ca, în cazuri bine întemeiate, contractele semnate între data aderării şi data deciziei Comisiei să poată beneficia de asistenţa de preaderare şi ca aplicarea asistenţei de preaderare să continue pentru o perioadă limitată, sub rezerva controlului preventiv efectuat de Comisie asupra licitaţiilor şi atribuirii de contracte.

(2) Angajamentele bugetare globale asumate înainte de aderare în cadrul instrumentelor financiare de preaderare menţionate în alin. (1), inclusiv încheierea şi înregistrarea diferitelor angajamente juridice individuale ulterioare şi a plăţilor efectuate după aderare, continuă să fie reglementate de norme şi reglementări ale instrumentelor financiare de preaderare şi atribuite capitolelor corespunzătoare din buget până la încheierea programelor şi proiectelor în cauză. Fără a aduce atingere dispoziţiilor anterioare, procedurile de achiziţii publice iniţiate după aderare se desfăşoară în conformitate cu directivele comunitare relevante.

(3) Ultimul exerciţiu de programare a asistenţei de preaderare menţionate în alin. (1) este cel din ultimul an calendaristic complet care precede aderarea. Atribuirea contractelor pentru măsurile adoptate în cadrul acestor programe va trebui să aibă loc pe parcursul următorilor doi ani, iar plăţile va trebui efectuate în conformitate cu dispoziţiile Memorandumului de finanţare [17], de regulă până la sfârşitul celui de-al treilea an după asumarea angajamentului. Nu se acordă nici o prelungire a perioadei de atribuire a contractelor. Cu titlu excepţional şi în cazuri bine întemeiate, se poate acorda o prelungire limitată a duratei pentru efectuarea plăţilor.

(4) Pentru a asigura eliminarea progresivă necesară a instrumentelor financiare de preaderare menţionate în alin. (1) şi a programului ISPA [18], precum şi o tranziţie lină de la normele aplicabile înainte de aderare la cele în vigoare după aderare, Comisia poate lua toate măsurile necesare pentru a se asigura că personalul statutar necesar este menţinut în noile state membre pe o perioadă de maximum cincisprezece luni după aderare. Pe parcursul acestei perioade, funcţionarii aflaţi pe post în noile state membre înainte de aderare care trebuie să rămână în serviciu în aceste state după aderare beneficiază, cu titlu excepţional, de aceleaşi condiţii financiare şi materiale ca şi cele aplicate de Comisie înainte de aderare în conformitate cu anexa X la Statutul Funcţionarilor Comunităţilor Europene şi Condiţiile de angajare a altor agenţi ai Comunităţilor Europene prevăzute în Regulamentul (CEE, Euratom, CECO) nr. 259/68 [19]. Cheltuielile administrative necesare pentru gestionarea asistenţei de preaderare, inclusiv salariile celorlalţi membri ai personalului, se acoperă, pentru întregul an 2004 şi până la sfârşitul lunii iulie 2005, de la linia "cheltuieli de sprijin pentru operaţiuni" (fosta parte B a bugetului) sau de la linii echivalente pentru instrumentele financiare menţionate în alin. (1) şi programul ISPA, din bugetele relevante de preaderare.

(5) Dacă proiectele aprobate în conformitate cu Regulamentul (CE) nr. 1268/1999 nu mai pot fi finanţate în cadrul acestui instrument, acestea pot fi integrate în programarea dezvoltării rurale şi finanţate din Fondul European de Orientare şi Garantare Agricolă. Dacă se dovedesc necesare în acest sens măsuri tranzitorii specifice, acestea sunt adoptate de către Comisie în conformitate cu procedurile prevăzute în art. 50 alin. (2) din Regulamentul (CE) nr. 1260/1999 al Consiliului de stabilire a dispoziţiilor generale privind Fondurile structurale [20].

[13] Regulamentul (CEE) nr. 3906/89 (JO L 375, 23.12.1989, p. 11), modificat.

[14] Regulamentul (CE) nr. 2760/98 (JO L 345, 19.12.1998, p. 49), modificat.

[15] Regulamentul (CE) nr. 555/2000 (JO L 68, 16.03.2000, p. 3), modificat.

[16] JO L 232, 02.09.1999, p. 34.

[17] Orientările Phare (SEC (1999)) 1596, actualizate la 06.09.2002 de C 3303/2).

[18] Regulamentul (CE) nr. 1267/99 (JO L 161, 26.06.1999, p. 73), modificat.

[19] JO L 56, 04.03.1968, p. 1. Regulament modificat ultima dată de Regulamentul (CE, Euratom) nr. 2265/02 (JO L 20.12.2002, p. 1).

[20] JO L 161, 26.06.1999, p. 1. Regulament modificat ultima dată de Regulamentul (CE) nr. 1447/2001 (JO L 198, 21.07.2001, p. 1).

--------------------------------------------------